La Europe e clame e il Friûl al rispuint, marcant il fat che, juste par vie des sôs peculiaritâts, al è european, al fâs part de Europe e te dimension di une Europe pardabon ‘unide te diversitât’ al pues jessi plui Friûl e duncje plui european. Dut chest al salte fûr a fuart de iniziative, metude adun de bande dal Centri di documentazion europeane ‘G. Comessatti’ de Universitât dal Friûl e de cooperative Informazione Friulana cul jutori de Rapresentance in Italie de Comission Europeane, dal titul Europa 57/17, che e je stade screade ai 14 di Otubar e che si siere doman cuntune conference/taule taronde che e viodarà la partecipazion di diviers esperts e di cuatricent students di un trop di scuelis superiôrs.
Chescj aspiets a son stâts marcâts za vie des trê trasmissions cun chel stes titul, trasmetudis di Radio Onde Furlane tes setemanis passadis e che si pues tornâ a scoltâlis in rêt, e a tornaran a jessi frontâts, cu la zonte di cualchi detai par esempli in cont des oportunitâts pai zovins, de citadinance europeane e de tutele des minorancis, intant dal incuintri di doman, che si davelç li de Aule 3 dal Pôl economic e juridic de Universitât dal Friûl, a tacâ di 9 a buinore. Il program complet si pues leilu ancje culì.
Europa 57/17 si insuaze intun progjet di rêt che al coinvolç ducj i centris di documentazion europeane dal Stât talian e che il so titul al è 60 anni di Unione europea: sfide e prospettive per l’Europa, e al à chê di memoreâ il 60esim inovâl dai Tratâts di Rome, di fcognossi il procès di integrazion europeane e lis istituzions de UE e di promovi cussì une citadinance europeane cussiente.
Europa 57/17 al è stât metût adun ancje cu la colaborazion dal progjet MuMuCEI dal Dipartiment di Siencis Juridichis de Universitât dal Friûl, de ‘AUSE (Associazione universitaria di studi europei), de Cjase pe Europe di Glemone, de Accademia europeista del Friuli-Venezia Giulia di Gurize, de associazion KLARIS e dal CIME.
Altris informazions in cont di dute la iniziative si cjatin achì, achì, achì e achì.
fur_Latn fur_Latn fur_Latn fur_Latn fur_Latn